Salarisverhogings bevestig by SAUKSABC-gebou in Kaapstad Foto: Maroela Media Die SAUK en die kommunikasiewerkersvakbond CWU het ŉ ooreenkoms bereik oor salarisverhogings by die uitsaaidiens. Volgens die ooreenkoms sal personeel vanjaar ŉ 7%-verhoging kry en ŉ ex gratia-betaling wat aan die einde van hierdie kwartaal uitbetaal sal word. Dié betaling is onderworpe aan “goeie prestasie” van die organisasie. Die partye het ook ŉ moratorium aangegaan oor afdankings, het die SAUK in ŉ verklaring bevestig. “Die ooreenkoms is van toepassing op alle CWU-lede en werknemers wat nie aan ŉ vakbond behoort nie en sal aan die einde van Mei ingestel word, terugwerkend tot April.” Hlaudi Motsoeneng, hoof bedryfsbeampte, het gesê hulle is tevrede met ŉ goeie werksverhouding met die CWU sedert 2011. “Ons is dankbaar dat, ondanks uitdagings wat ons beleef het gedurende die onderhandelings weens die moeilike ekonomiese tye, het ons tog ŉ ooreenkoms bereik. Ons bedank die vakbondleierskap vir die toewyding wat hulle deur die proses getoon het.” Motsoeneng het gesê die SAUK waardeer die belangrike rol wat sy werknemers speel in die sukses van die onderneming en bly verbind om homself te posisioneer as ŉ gekose werknemer. “Ons wil SAUK-werknemers aanmoedig om saam met ons te werk om seker te maak dat die SAUK nog meer voorspoedig sal wees sodat ons ons mandaat aan die publiek kan vervul.”